時刺史耿鄙委任治中程球，程球為通姦利，士人怨之。中平四年，耿鄙率六郡兵討金城賊王國、韓遂等。傅燮知耿鄙失眾，必敗，諫曰：「使君統政日淺，人未知教。孔子曰：『不教人戰，是謂弃之。』今率不習之人，越大隴之阻，將十舉十危，而賊聞大軍將至，必萬人一心。邊兵多勇，其鋒難當，而新合之眾，上下未和，萬一內變，雖悔無及。不若息軍養德，明賞必罰。賊得寬挺，必謂我怯，羣惡爭埶，其離可必。然後率已教之人，討已離之賊，其功可坐而待也。今不為萬全之福，而就必危之禍，竊為使君不取。」耿鄙不從。行至狄道，果有反者，先殺程球，次害耿鄙，賊遂進圍漢陽。城中兵少粮盡，傅燮猶固守。